મેં કહ્યું, ‘ચોમાસામાં કોઈ નદીમાં પૂર આવે ત્યારે આપણને આશ્ચર્ય નથી થતું. યૌવન તો ઘોડાપૂરની મોસમ છે. સદીઓ પહેલાં પણ સુંદર છોકરીને જોઈને યુવાનો તેની પાછળ લટ્ટુ થતા હતા અને ભવિષ્યમાં પણ થવાના જ છે. અદા અને છટા બદલાશે, રીત બદલાશે, પણ વૃત્તિ તો એ જ રહેશે. સવાલ તો તોફાની નદીને નાથવાનો છે. ઘોડાપૂર આવે ત્યારે પ્રચંડ ઊર્જા મેળવી શકાય એ માટે બંધ-ડૅમ બાંધવાનું આયોજન કરી શકાય. યુવતીએ એવા યુવક સામે પોતાની મરજી-નામરજી સ્પષ્ટ જણાવી દેવી. તે પછીયે મજનૂ-મહાશય પીછો કરતા રહે તો તેમને થોડો ‘પ્રસાદ’ ચખાડવો. થોડી વારમાં તમારી ફેવરમાં એક મોટું ટોળું હાજર થઈ ગયું હશે. યુવકોને હું એટલું જ કહીશ કે સ્વમાની બનો. કોઈ યુવતી ગમી હોય તો એની પાછળ વેવલા અને વલ્ગર થઈને ન જાઓ. નફફટાઈને તો મસ્તી ન કહેવાય ને ! પ્રપોઝ જરૂર કરો, પણ સામેની વ્યક્તિને ઈનકાર કરવાનો અધિકાર છે એ યાદ રાખીને કરો. લટ્ટુ થઈને વ્યર્થ ફીલ્ડિંગ ભરશો તો તમારી પ્રતિષ્ઠા ગુમાવશો- છોકરી તો ગુમાવશો જ. પ્રસાદી મળશે તે વધારામાં !’